Lipale Tsa Bibele ’Muso oa Aroloa - Websaete ea Molao ea Lipaki Tsa Jehova
NA U tseba lebaka leo monna eo a tabolang seaparo sa hae ka lona? Jehova o mo laetse ho etsa joalo. Monna enoa ke moprofeta oa Molimo Akija. Na ua tseba hore moprofeta ke’ng? Ke motho eo Molimo a mo bolellang se tla etsahala pele ho nako.
Mona Akija o bua le Jeroboame. Jeroboame ke monna eo Solomone a neng a mo behile hore a hlokomele mosebetsi o mong oa kaho. Ha Akija a kopana le Jeroboame tseleng mona, Akija o etsa ntho e makatsang. O hlobola seaparo se secha seo a se apereng ’me o se tabola likotoana tse 12. O re ho Jeroboame: ‘Inkele likotoana tse 10.’ Na u tseba lebaka la hore Akija a fe Jeroboame likotoana tse 10?
Akija o hlalosa hore Jehova o tlil’o amoha Solomone ’muso. O re Jehova o tlil’o fa Jeroboame meloko e 10. Hona ho bolela hore Roboame mor’a Solomone o tla salloa ke ho busa meloko e ’meli feela.
Ha Solomone a utloa seo Akija a se boleletseng Jeroboame, o halefa haholo. O leka ho bolaea Jeroboame. Empa Jeroboame o balehela Egepeta. Ka mor’a nakoana, Solomone oa shoa. E bile morena ka lilemo tse 40, empa joale ho behoa Roboame mor’a hae hore e be morena. Jeroboame o utloela a le Egepeta hore Solomone o shoele, kahoo o khutlela Iseraele.
Roboame hase morena ea molemo. O tšoara batho ka sehlōhō le ho feta ntat’ae Solomone. Jeroboame le banna ba bang ba bohlokoa ba ea ho Morena Roboame ’me ba re a buse batho hantle. Empa Roboame ha a mamele. Ha e le hantle, o ba tšoara ka sehlōhō le ho feta pele. Kahoo batho ba etsa Jeroboame morena oa meloko e 10, empa Roboame o tsoela pele a busa meloko e ’meli e leng oa Benjamine le oa Juda.
Jeroboame ha a batle ha batho ba hae ba ea Jerusalema ho ea rapela tempeleng ea Jehova. Kahoo o etsa manamane a mabeli a khauta ’me o re batho ba ’muso oa meloko e 10 ba a rapele. Kapele naha e tlala bokebekoa le pefo.
Ho boetse ho na le khathatso ’musong oa meloko e ’meli. Le pele ho feta lilemo tse hlano Roboame e le morena, morena oa Egepeta oa tla ’me o loantša Jerusalema. O nka matlotlo a mangata tempeleng ea Jehova. Kahoo tempele e qeta nako e khutšoanyane feela e le boemong ba eona ba pele.
1 Marena 11:26-43; 12:1-33; 14:21-31.
Banna ba babeli ba setšoantšong moo ke bo-mang, hona u ka ba hlalosa joang?
Akija o etsa’ng ka seaparo seo a se apereng, hona seo se bolela’ng?
Solomone o leka ho etsa’ng ka Jeroboame?
Ke hobane’ng ha batho ba etsa Jeroboame morena oa meloko e leshome?
Ke hobane’ng ha Jeroboame a etsa manamane a mabeli a khauta, hona ho etsahala’ng naheng nakoana ka mor’a moo?
Ho etsahala’ng ka ’muso oa meloko e ’meli le tempele ea Jehova e Jerusalema?
Bala 1 Marena 11:26-43.
Jeroboame e ne e le motho oa mofuta ofe, hona Jehova o ile a mo tšepisa eng haeba a ne a ka boloka melao ea Molimo? (1 Mar. 11:28, 38)
Bala 1 Marena 12:1-33.
Batsoali le baholo ba ka ithuta eng mohlaleng o mobe oa Roboame mabapi le ho sebelisa matla a ho laela hampe? (1 Mar. 12:13; Moek. 7:7; 1 Pet. 5:2, 3)
Bacha ba lokela ho retelehela ho mang kajeno hore ba fumane tataiso e tšepahalang ha ba etsa liqeto tse tebileng bophelong? (1 Mar. 12:6, 7; Liprov. 1:8, 9; 2 Tim. 3:16, 17; Baheb. 13:7)
Ke eng e ileng ea susumelletsa Jeroboame ho etsa litsi tse peli tsa borapeli ba namane, hona see se ile sa bontša joang hore o ne a hlile a haelloa ke tumelo ho Jehova? (1 Mar. 11:37; 12:26-28)
Ke mang eo e ileng ea e-ba moeta-pele oa batho ’musong oa meloko e leshome ha ba fetohela borapeli ba ’nete? (1 Mar. 12:32, 33)